હવે સવી ચાર વર્ષ પહેલાં લાગતી હતી એવી જ સુંદર લાગતી હતી. એના ચહેરા પર એક અનેરી આભા ખીલતી જતી અને… હા ! એની ખાસ ઓળખાણ… એના ગાલ પરનો એક તલ જે સુકાયેલા ગાલના ખાડામાં ક્યાંક ગુમ થઈ ગયો હતો તે હવે સફેદ ગુલાબી ઝાંયની વચમાં કોઈ કાળા રત્નની જેમ ઝગારા મારતો નીખરી ઊઠ્યો હતો… એની આંખોમાં જૂની પુરાણી અને મારી જાણીતી ચમક પાછી આવી ગઈ હતી… પ્રેમની પીડા હવે એક મજાના અહેસાસમાં લિપટી ને આનંદનો હિસ્સો બનવા તરફ સજી રહી હતી.